เปิดกฎหมายกบข.อนุมัติขรก.ลาออก
กิตติรัตน์เผยแก้ไขกฎหมาย กบข.เสร็จแล้ว มั่นใจข้าราชการลาออกจากสมาชิกไม่กระทบฐานะกองทุนฯ
1 เม.ย. 2556

กิตติรัตน์เผยแก้ไขกฎหมาย กบข.เสร็จแล้ว มั่นใจข้าราชการลาออกจากสมาชิกไม่กระทบฐานะกองทุนฯ 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า การประชุมคณะกรรมการกลั่นกรองเรื่องเสนอคณะรัฐมนตรี (ครม.) เมื่อเร็วๆ นี้ มีมติเห็นชอบร่าง พ.ร.บ.การแก้ไข พ.ร.บ.กองทุนบำเหน็จบำนาญข้าราชการ พ.ศ. ... แล้ว และคาดว่าจะสามารถเสนอต่อที่ประชุม ครม.ให้พิจารณาอนุมัติในเดือน เม.ย.นี้
นายกิตติรัตน์ กล่าวว่า การแก้ไขกฎหมายดังกล่าว จะเปิดทางให้ทั้งผู้ไม่ได้เข้าเป็นสมาชิกกองทุนบำเหน็จบำนาญข้าราชการ (กบข.) ในช่วงที่ผ่านมาสามารถสมัครเข้าเป็นสมาชิก กขบ.ได้ และเปิดทางให้สมาชิก กบข.ที่ต้องการลาออกจากสมาชิกได้ เพราะแต่ละบุคคลมีความจำเป็นและต้องการได้รับผลประโยชน์ตอบแทนเพิ่มที่แตกต่างกัน โดยเฉพาะเวลาราชการทวีคูณไม่เหมือนกัน 
“ขอยืนยันว่า แม้จะมีผู้ลาออกจากการเป็นสมาชิกบ้าง แต่จะไม่กระทบต่อฐานะของกองทุน กบข. เนื่องจากมีเงินประเดิมสำหรับจ่ายชดเชยให้ข้าราชถึง 7 หมื่นล้านบาท อีกทั้งรัฐบาลยังจ่ายเงินสมทบให้กับสมาชิกเหมือนเดิม และยังจัดสรรงบประมาณเพิ่มเติมเข้ากองทุน รองรับข้าราชการเกษียณอายุเพิ่มขึ้นในอีก 20 ปีข้างหน้า” นายกิตติรัตน์ กล่าว
นายกิตติรัตน์ กล่าวว่า ก่อนหน้านี้ข้าราชการสมาชิก กบข. หลังจากที่ผ่านมาได้เรียกร้องให้มีการแก้ไขกฎหมาย กบข. เพราะผลประกอบการของกองทุน กบข.บางช่วงปรับลดลง ทำให้สมาชิกไม่สบายใจ สำหรับผู้เป็นข้าราชการสมัครเป็นสมาชิกก่อนปี พ.ศ. 2540 รัฐบาลจึงแก้ไขกฎหมายฉบับนี้ เพื่อให้เป็นธรรมกับข้าราชการได้มีทางเลือก
ทั้งนี้ มีรายงานว่ากลุ่มข้าราชการที่มีสิทธิในการตัดสินใจในการออกจากสมาชิกนั้น จะเป็นข้าราชการที่เป็นสมาชิก กบข. โดยสมัครใจ และเข้าเป็นสมาชิกก่อนปี 2540 ซึ่งปัจจุบันมีประมาณ 7 แสนราย จากจำนวนสมาชิกทั้งหมด 1.2 ล้านราย โดยกรมบัญชีกลางได้ประเมินว่า หากข้าราชการจะออกจากการเป็นสมาชิกของ กบข.แล้วมีความคุ้มค่าจะต้องมีอายุราชการ 38 ปีขึ้นไป
กลุ่มที่มีแนวคิดจะออกจากการเป็นสมาชิก กบข. ส่วนใหญ่เป็นข้าราชการครู ทหาร และตำรวจ ที่ปฏิบัติการในพื้นที่เสี่ยงภัยและพื้นที่ทุรกันดาร ซึ่งข้าราชการส่วนนี้จะได้รับเบี้ยเวลาทวีคูณในการปฏิบัติหน้าที่ หากอยู่ในระบบบำนาญแบบเก่าจะทำให้ได้สิทธิประโยชน์มากกว่า ซึ่งรัฐบาลจะต้องปรับกฎเกณฑ์ เพื่อให้ข้าราชการเหล่านี้ได้รับความเป็นธรรม